
KRATKO OBRAZLOŽENJE
Kontekst prijedloga
Europska unija aktivno sudjeluje u rješavanju pitanja očuvanja i održivog iskorištavanja morske biološke raznolikosti izvan nacionalne jurisdikcije temeljem Sporazuma u okviru Konvencije Ujedinjenih naroda o pravu mora (UNCLOS), poznatog kao „Sporazum o BBNJ-u”.
EU je pregovore, koji su uz odobrenje Vijeća započeli 2004., vodio od 2016. do 2023., što je rezultiralo donošenjem Sporazuma o BBNJ-u 19. lipnja 2023. EU je ovaj ključni sporazum potpisao 20. rujna 2023.
Sporazum o BBNJ-u usmjeren je na očuvanje i održivo iskorištavanje morske biološke raznolikosti u gotovo dvije trećine svjetskih oceana, čime se doprinosi zdravijem morskom okolišu i održavanju dugoročne profitabilnosti sektora ribarstva. Bavi se morskim genetskim resursima, podjelom koristi, upravljačkim alatima za pojedina područja, procjenama utjecaja na okoliš i izgradnjom kapaciteta.
Ovim se Sporazumom, koji je za EU treći provedbeni sporazum u okviru UNCLOS-a, nastoji modernizirati UNCLOS kako bi se uskladio s razvojem situacije u području morske bioraznolikosti od 1982. Sporazumom se podupire Program UN-a za održivi razvoj do 2030., posebno cilj br. 14, te doprinosi cilju globalnog okvira za bioraznolikost da se do 2030. očuva 30 % svjetskih zemljišta i oceana. Osim toga, pomaže se u provedbi UNFCCC-a i Pariškog sporazuma, s naglaskom na sinergiji pri hvatanju u koštac s globalnim izazovima.
Sadržaj Prijedloga
Sporazumom o BBNJ-u obuhvaćeni su izazovi koji pogađaju otprilike dvije trećine svjetskih oceana, koji se smatraju zajedničkim dobrom i koji nisu u ničijem konkretnom vlasništvu. To globalno zajedničko dobro čuva se s pomoću obvezujućih i dobrovoljnih mjerama usmjerenih na bolju suradnju i koordinaciju među dionicima. Svrha je Sporazuma je podržati borbu protiv gubitka biološke raznolikosti, propadanja ekosustava i utjecaja klimatskih promjena na morske ekosustave u područjima izvan nacionalne jurisdikcije, što obuhvaća pitanja kao što su zagrijavanje, deoksigenacija, zakiseljavanje, onečišćenje (uključujući onečišćenje plastikom) i neodrživa upotreba oceana.
Sporazumom o BBNJ-u dodatno se stavlja naglasak na postizanje napretka u globalnim znanstvenim istraživanjima, osiguravanje usklađenosti s postojećim odgovornostima dionika i rješavanje problema nejednakosti, posebno za zemlje u razvoju. Njime se nastoji povećati suradnja među regionalnim organizacijama za mora i regionalnim organizacijama za upravljanje ribarstvom.
Cilj je Sporazuma o BBNJ-u uskladiti UNCLOS vodeći računa o aktualnim problemima i promicati održive prakse na globalnoj razini.
Mišljenje izvjestitelja
Izvjestitelj pohvaljuje pravodobne i učinkovite mjere dogovorene na petoj sjednici međuvladine konferencije. Smatra da je međunarodni pravno obvezujući instrument ključan korak naprijed u rješavanju složenih problema s kojima se suočavaju morski ekosustavi na globalnoj razini. Zdrav morski okoliš sa zdravim ribljim stokovima i bogatom bioraznolikošću ključan je za osiguravanje prosperitetne budućnosti ribarskih zajednica.
Izvjestitelj pozdravlja brzo prenošenje dogovorenih općih obveza utvrđenih u Sporazumu, čime se osigurava učinkovita provedba mjera kojima se promiču usklađenost i koordinacija, a da se pritom ne ugrožavaju postojeći instrumenti, okviri ili rad globalnih, regionalnih, subregionalnih i sektorskih tijela. Ta predanost usklađivanju i suradnji ključna je za uspjeh Sporazuma i njegova sveobuhvatnog cilja očuvanja i održivog korištenja morske bioraznolikosti izvan nacionalne jurisdikcije.
Zaključno, izvjestitelj izražava svoju potporu Sporazumu u okviru UNCLOS-a i podržava njegovo brzo donošenje, naglašavajući važnost suradnje u zaštiti zdravlja i otpornosti morskih ekosustava u područjima izvan nacionalne jurisdikcije.

